**Umelecký festival v Trenčianskych Tepliciach podporí študentov výtvarného umenia**

**Trenčianske Teplice, 14. júna 2019 – Filmové Trenčianske Teplice venujú aj tento rok časť umeleckého festivalu ART IN PARK výtvarnému umeniu mladých talentov. Kúpeľný park v meste ozdobia počas 21.6. – 23.6. 2019 práce študentov SUŠ Trenčín a STU Bratislava na tému „Akcia - reakcia“.**

Umelecký festival ART IN PARK už po 4. krát prinesie do Trenčianskych Teplíc ľahko uchopiteľné umenie pre široké vekové kategórie. Jednou z nosných častí je už tradične výtvarné umenie. ART IN PARK sa tento rok zameral na podporu tvorby začínajúcich umelcov a spolupracuje so študentami Strednej umeleckej školy v Trenčíne a Slovenskou technickou univerzitou v Bratislave. Študenti spracovali tému „Akcia – reakcia“, ktorá predstavuje interaktívnosť diel a ich reakciu na celkový program festivalu. Počas celého trvania ART IN PARK tak návštevníci uvidia 11 nových umeleckých inštalácií a 5 pôvodných, ktoré budú vystavené v Kúpeľnom parku Trenčianskych Teplíc. Niektoré inštalácie ostanú pevnou súčasťou mesta aj po jeho skončení. Umelecký tím vedie sochár, dizajnér a grafik Milan Stanco.

Zaujímavou prácou, ktorá sa stane súčasťou ART IN PARK bude inštalácia od študentky Sáry Volemanovej s názvom NEFUNKCIONALIZMUS. Predstavovať má sedenie, ktoré nespĺňa funkciu sedenia ako reakcia na súčasný stav bývalého liečebného domu Machnáč, ktorý v súčasnosti rovnako neslúži svojej funkcii. Objekt bude zároveň odrážať dlhoročnú tradíciu filmového festivalu v Trenčianskych Tepliciach s históriu tohoto miesta.

Pre detského návštevníka bude atraktívna inštalácia od Tomáša Páriša s názvom VYBA, ktorej primárnou funkciou je zabaviť a rozveseliť deti pohybom. VYBA pripomína harmoniku napodobňujúcu typický pohyb ryby a disponuje aj nainštalovaným svetlom, ktoré počas tmy pridáva na veľkoleposti inštalácie.

Súčasťou výstavy bude aj dielo samotného Milana Stanca s názvom HARFÁDA, ktorého dominantou je zvuk. *„Pri práci s materiálom je druhotný zmysel sluch. Každý materiál a jeho opracovávanie ho vytvára. Či už pri zatĺkaní klinca do dreva alebo pádu kovového nástroja z ruky remeselníka. Tieto, nie náhodné zvuky, vytvárajú harmóniu. Hudbu,“* vysvetľuje Stanco.

Návštevníci sa môžu tešiť aj na obľúbené inštalácie z predchádzajúcich ročníkov ako socha špárajúca sa v nose ZAKÁZANÉ SLASTI, deti zvaľujúce vinu jeden na druhého ON ZA TO Môže alebo vysoká lavička, ktorú si obľúbili hlavne diváci večerného filmového premietania v rámci open-air a deti.

Počas festivalu si návštevníci môžu vychutnať okrem umeleckej atmosféry hudobné koncerty, kvalitné filmy a divadelné predstavenia s bohatým sprievodným programom. Program v parku je počas štyroch dní festivalu 21.6 – 23.6. pre všetkých návštevníkov zadarmo a nájdete ho na [www.artinpark.sk](http://www.artinpark.sk).

Festival ART IN PARK organizuje Oblastná organizácia cestovného ruchu Trenčianske Teplice a občianske združenie Cultura. Projekt bol podporený v rámci grantového environmentálneho programu Zelené oči, ktorý tvorí súčasť projektu Zelená župa a je realizovaný za podpory Trenčianskej nadácie.

**O FESTIVALE TRENČIANSKE TEPLICE**

Filmová tradícia mesta Trenčianske Teplice začala v roku 1993. Odvtedy si festival prešiel niekoľkými zmenami. Posledný ročník Art Film Festu sa konal v Tepliciach v roku 2015. ART IN PARK vznikol v roku 2016 ako sprievodné podujatie k prebiehajúcemu medzinárodnému filmovému festivalu IFFTT2016. Jeho hlavnou myšlienkou bolo spríjemniť návštevníkom filmového festivalu pobyt v Trenčianskych Tepliciach a rozšíriť možnosti kultúrneho a spoločenského programu v období trvania festivalu. Kreatívna idea a realizačný tím pochádzal z eventovej agentúry SpicyBrown, ktorá sa venuje príprave podujatí pre firemných klientov a verejnosť. Programovo tvorili prvý ročník ART IN PARK dva koncerty, prehliadka umeleckých inštalácií, výstavy, chill-out zóna s občerstvením a videomapping. Umelecký tím viedol Juraj Holman a inštalácie vznikali v spolupráci so Strednou umeleckou školou v Trenčíne.

Druhý ročník festivalu nadviazal na veľký úspech pilotného projektu. Festival ART IN PARK sa opäť konal ako sprievodná aktivita k prebiehajúcemu filmovému festivalu PARK FILM FEST 2017. Program bol rozšírený na celé štyri dni trvania filmového festivalu a rozšírený bol aj počet spolupracujúcich umelcov aj realizačný tím. Projektovo zastrešovalo druhý ročník festivalu občianske združenie Cultura, o.z. v spolupráci s agentúrou SpicyBrown, ktoré organizujú v meste Trenčianske Teplice podujatia pre verejnosť. Umelecký tím opäť viedol Juraj Holman, garantom umeleckej časti festivalu sa stala Eva Ábelová - Mišáková. Spolupráca so Strednou umeleckou školou v Trenčíne sa rozšírila a do programu bola zaradená prehliadka záverečných prác študentov odevného dizajnu pod vedením módnej návrhárky Veroniky Kostkovej.

Úspech druhého ročníka, atmosféra podujatia, množstvo príjemných reakcií návštevníkov podujatia a pozitívne mediálne ohlasy podnietili organizátorov a partnerov podujatia ART IN PARK k vytvoreniu samostatného umeleckého festivalu v meste Trenčianske Teplice. Tretí ročník ART IN PARK Trenčianske Teplice prebral dramaturgicky aj filmovú časť a vznikol tak unikátny umelecký projekt, ktorý spája film, výtvarné umenie, hudbu a divadlo. Projektovo zastrešovalo tretí ročník festivalu opäť občianske združenie Cultura, o.z. v spolupráci s agentúrou SpicyBrown. Počas štyroch dní trvania priniesol ART IN PARK 35 filmových snímok v 5 sekciách a v kinosálach privítal 4380 divákov. Garantom filmovej časti festivalu sa stalo Artkino METRO pod vedením Braňa Hollého. Umelecký tím opäť viedol Juraj Holman a témou výtvarných diel v parku bol v tomto ročníku „Slovník slušného správania“. ART IN PARK predstavil kvalitných celoslovenských aj lokálnych umelcov ako Nina Kohoutová, kapely Bad Karma Boy, Le Payaco alebo speváčku Katarzia. Návštevníci si v parku počas trvania festivalu vychutnali divadelné predstavenia, workshopy, prednášky a predovšetkým príjemnú atmosféru. Tretí ročník ART IN PARK získal pozitívne reakcie návštevníkov aj vysoký mediálny ohlas. Tento rok prinesie ART IN PARK umenie do Trenčianskych Teplíc už po štvrtýkrát.

**Kontakty pre médiá**

Cultura o.z. Cultura o.z.

Karin Šandorová Zuzana Danechová

PR projektu Produkčná manažérka

Email: [sandorova@spicybrown.sk](mailto:sandorova@spicybrown.sk) Email[: danechova@spicybrown.sk](file:///C:\Users\Danechová%20Zuzana\AppData\Local\Microsoft\Windows\Temporary%20Internet%20Files\Content.Outlook\UNDNJDMA\%20danechova@spicybrown.sk)

Tel.: +421 911 114 837 Tel.: +421 915 050 862

**Odkazy**

<https://www.artinpark.sk/>

<http://www.spicybrown.sk/>

<https://www.cultura.sk/>